Imtella' Awwissu 24, 2021 - Aġġornata 24 Ta' Awwissu, 2021 8:42pm Rapport: Francesca Attard Tfal li qed jaspiraw li jsiru drummers se jkollhom iċ-ċans li jieħdu sehem f'kunċert uniku bl-isem ta' Tisbit, li l-moħħ warajh huwa l-mużiċista Għawdxi stabbilit Michael Camilleri. Tisbit se jkun qed iservi bħala pjattaforma għal drummers żgħażagħ li se jkunu qed jingħaqdu ma' koristi minn Schola Cantorum Jubilate biex juru l-kapaċitajiet mużikali tagħhom f'kunċert li se jsir fil-bidu tax-xahar id-dieħel fiċ-Ċittadella Għawdex. Mużiċist li jifforma parti mill-Orkestra Filarmonika Nazzjonali u huwa wkoll drummer tal-grupp Għawdxi The Travellers se jagħti opportunità unika lil 5 drummers Għawdxin u 6 Maltin biex itejbu l-ħiliet mużikali tagħhom. Din l-idea ilha tberren f'moħħ id-drummer Għawdxi Michael Camilleri li llum huwa mużiċista stabbilit fix-xena mużikali lokali. "20 sena ilu meta bdejt nitgħallem id-drums jiena, Għawdex ma kien hemm l-ebda opportunità fejn nitgħallem, wisq inqas fejn nuri l-kapaċitajiet tiegħi. Dan il-proġett beda propju minn hawn. Tisbit se jkun pjattaforma ġdida għal riperkussjonisti żgħażagħ u tfal Għawdxin fejn ikunu jistgħu jikkollaboraw ma' artisti żgħażagħ u tfal oħra mill-istess gżira Għawdxija. Se nikkollaboraw ukoll ma' studenti drummers oħra minn Malta" Tisbit se jkun qed jgħaqqad mużiċisti ma' kantanti żgħażagħ, billi f'dan il-kunċert se jieħdu sehem 25 tifel u tifla Għawdxin ta' Schola Cantorum Jubilate, kif spjegat ma' TVM id-direttiriċi ta' dan il-kor Għawdxi Marouska Attard. "L-iktar ħaġa importanti hija li qed naħdmu f'kollaborazzjoni differenti. Din hija l-ewwel darba fejn il-kor tat-tfal qed jaħdem ma' percussionists u huma wkoll studenti. Jiġifieri qed nagħtuhom din il-pjattaforma, b'din il-kollaborazzjoni ġdida li ma esperjenzawx qabel. It-tfal jinsabu eċċitati imma fl-istess ħin jafu li jridu jaħdmu biex il-livell inżommuh professjonali filwaqt li jieħdu gost." Il-kunċert Tisbit, li se jsir fit-3 ta' Settembru li ġej fil-Pjazza tal-Katidral, iċ-Ċittadella, f'Għawdex, se jiġi organizzat bl-appoġġ tal-Kunsill tal-Kultura fi ħdan il-Ministeru t'Għawdex.